SANTIAGO, Ilocos Sur – Siam a tattao ti tinengngel dagiti polis gapu iti panagibiaheda nga awan ti permisoda kadagiti naputedputed nga akasia sadiay Barangay Nalasin ditoy nga ili idi malem ti Marso 18.
Tinengngel dagiti polis ti drayber ti Mitsubishi Canter a nagkarga kadagiti naputedputed a kayo ti akasia a nainaganan Wilbert Palacpac y Castillo, 44, naasawaan, residente iti Barangay Balaleng Centro, Bantay, ken dagiti kakaduana a pakaibilangan da George Navarro y Navarro, Christopher Remalos Roqueta, John Paul Navarro y Tabuno, Adolfo Tapat y Navarro, Kevin Tapat y Ulero, Juper Rapisora y Rojas, Romel Montano y Rabino, ken Romeo Montano y Marmoles, agpapada a residente iti Brgy. Lubong, San Vicente, Ilocos Sur.
Kinumpiska met dagiti polis dagiti naputedputed nga akasia idi awan ti maiparang dagiti suspek a dokumento para iti pannakaibiahe dagitoy. Ti laeng cutting permit nga inyisio ni Barangay Captain Fidel D. Segundo ti Barangay Naguimba, Banayoyo, Ilocos Sur a napetsaan, Marso 6, 2014 ti iggem dagiti suspek.
Naipan dagiti suspek, agraman ti lugan ken dagiti kargana iti police station para iti umisu a disposision.#
ilo_Latn ilo_Latn ilo_Latn ilo_Latn